b'\n_START_ARTICLE_\nCodellijev most (novi)\n_START_PARAGRAPH_\nCodellijev most (novi) v Ljubljani, je bil zgrajen po projektu GRADIS PB Maribor (odgovorni projektant Peter Koren), zgradilo pa ga je podjetje GRADIS. Prometu je bil predan novembra leta 1987. To je bil prvi monta\xc5\xbeni lo\xc4\x8dni most v Sloveniji._NEWLINE_Prekladna konstrukcija je kontinuirana preko treh polj z razponi 10,0 + 61,0 + 10,0 m. V prerezu je \xc5\xa1est prednapetih, armiranobetonskih I nosilcev, sovpre\xc5\xbeno povezanih z vozi\xc5\xa1\xc4\x8dno plo\xc5\xa1\xc4\x8do. Spodnji rob nosilcev je v osrednjem razponu kro\xc5\xbeni lok. Objekt je zaradi slabo nosilnih tal temeljen na pilotih. Asfaltno vozi\xc5\xa1\xc4\x8de ima spremenljivo \xc5\xa1irino od 9,5 do 10,70 m, most ima obojestranska plo\xc4\x8dnika \xc5\xa1irine 1,60 m in kolesarski stezi \xc5\xa1irine 2,0 m. Zelo zahtevna konstrukcija je glede na vodotok zelo po\xc5\xa1evna: kot kri\xc5\xbeanja je 26 \xc2\xba, zato celotna dol\xc5\xbeina objekta zna\xc5\xa1a 125,51 m. Na levem bregu je urejeno stopni\xc5\xa1\xc4\x8de in klan\xc4\x8dina za dostop na sprehajalno pot. Na mostu so instalacije za javno razsvetljavo, semaforizacijo in vodovod._NEWLINE_Skupaj z mostom sta bili rekonstruirani tudi Poljanska in Litijska cesta na dol\xc5\xbeini preko 500 m in skupni \xc5\xa1irini 14,20 m, zgrajeno je bilo tudi izvennivojsko kri\xc5\xbeanje z dolenjsko \xc5\xbeeleznico (izvajalec teh del je bil SCT, projekt ceste Janez Repe\xc5\xbe, TOZD Projekt). Zgrajeni so bili oporni zidovi, protihrupna za\xc5\xa1\xc4\x8dita in javna razsvetljava._NEWLINE_Projekt je celostno oblikoval arhitekt Peter Gabrijel\xc4\x8di\xc4\x8d, ki je za projekt leta 1988 prejel nagrado Pre\xc5\xa1ernovega sklada.'